આ પ્રદર્શન જરાક જુદી રીતે અને શ્રેષ્ઠ રીતે રજુ કરવામાં આવેલું. શ્રી કૌશિક પટેલ ‘માલવણિયા’ એ બાળકો પાસેથી મધુબની ચિત્રશૈલીમાં સર્જન કરાવી, ગુજરાતના નામી-અનામી કવિઓ પાસે ચિત્ર નીચે બે કાવ્ય પંક્તિઓ લખાવેલી. હર્ષ બ્રહ્મભટ્ટ, અંકિત ત્રિવેદી, યશવંત મહેતા, ડૉ. હર્ષદેવ માધવ, નટવર પટેલ, લતા હિરાણી, પાર્થિવી-અધ્યારૂ શાહ, અનિલ ચાવડા, ભાવેશ ભટ્ટ અને ઋષિરાજ જાની એ બાળ કલાકારોને પ્રોત્સાહિત કરવા પોતાની કલમનો લાભ આપેલો. આમ, બાળકોના ચિત્ર સર્જનમાં ઉમેરાયું કાવ્ય સર્જન. આ રીતે બે કલાઓનું મિલન કરાવવાનો પ્રયાસ ઉત્તમ અને પ્રેરક પુરવાર બનેલો. આ જ ચિત્રો-કાવ્યોના સંગ્રહને એક સુંદર પુસ્તકમાં કંડારવામાં આવેલું. કોઈપણ આંતરરાષ્ટ્રીય પ્રકાશનની પંગતમાં માનભેર બેસી શકે તેવી તેની ગુણવત્તા હતી. કલાત્મક અને આકર્ષક પુસ્તક બાળકો માટે એક સોનેરી સંભારણું બની જશે.